Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Biex tgħin lill-konsumaturi tal-UE jnaqqsu l-kontijiet tal-enerġija u l-impronta tal-karbonju tagħhom, verżjoni ġdida fjamanta tat-tikketta tal-enerġija tal-UE tant rikonoxxuta għall-bozoz u għall-prodotti tad-tidwil oħra se tkun applikabbli għall-ħwienet kollha u għall-bejjiegħa bl-imnut online mill-Erbgħa, l-1 ta' Settembru 2021. Din l-inizzjattiva hija konsegwenza tat-titjib konsiderevoli li nkiseb fl-effiċjenza enerġetika f'dan is-settur f'dawn l-aħħar snin, li wassal biex aktar u aktar “sorsi tad-dawl” (bħall-bozoz u l-moduli LED) kisbu klassifikazzjonijiet tat-tikketta tal-enerġija ta' A+ jew A++ skont l-iskala attwali. L-aktar bidla importanti hija r-ritorn għal skala A-G aktar sempliċi. Il-Kummissarju għall-Enerġija tal-UE, Kadri Simson qalet: “F'dawn l-aħħar snin, il-lampi u prodotti tad-tidwil oħra saru tant aktar effiċjenti li llum, aktar minn nofs l-LEDs huma fil-klassi A++. L-aġġornament tat-tikketti se jagħmilha aktar faċli għall-konsumaturi biex jaraw x'inhuma l-prodotti “fl-aħjar klassi”, u dan jgħinhom jiffrankaw l-enerġija u l-flus mill-kontijiet tagħhom. L-użu ta' tidwil aktar effiċjenti fl-enerġija se jkompli jnaqqas l-emissjonijiet tal-gassijiet serra fl-UE u jgħin biex tinkiseb in-newtralità klimatika sal-2050.” L-iskala l-ġdida hija aktar stretta u mfassla b'tali mod li inizjalment ftit prodotti biss ikunu jistgħu jiksbu l-klassifikazzjonijiet “A” u “B”, u b'hekk jibqa' spazju għal prodotti aktar effiċjenti biex jidħlu fis-suq b'mod gradwali. Il-prodotti bl-akbar effiċjenza enerġetika attwalment fis-suq issa se jibdew jiġu ttikkettati bħala “C” jew “D”. Fuq it-tikketti se jiġu inklużi għadd ta' elementi ġodda, inkluż kodiċi QR b'link għal bażi tad-data għall-UE kollha, fejn il-konsumaturi jistgħu jsibu aktar dettalji dwar il-prodott. Sabiex jippermettu l-bejgħ tal-istokk eżistenti, ir-regoli jipprovdu għal perjodu ta' 18-il xahar fejn il-prodotti li jkollhom it-tikketta l-antika jistgħu jkomplu jinbiegħu fis-suq fi stabbilimenti fiżiċi tal-bejgħ bl-imnut. Madankollu, għall-bejgħ online, it-tikketti l-antiki li jkunu jidhru online se jkollhom jiġu sostitwiti b'dawk ġodda fi żmien 14-il jum tax-xogħol. Il-miżuri tal-lum isegwu riklassifikazzjoni tat-tikketti tal-enerġija fl-1 ta' Marzu 2021 għal erba' kategorija oħra ta' prodotti — fridges u freezers, magni tal-ħasil tal-platti, magni tal-ħasil tal-ħwejjeġ u televisions (u monitors esterni oħra). Abbażi tar-regoli tal-UE dwar l-ekodisinn, il-Kummissjoni Ewropea qed taħdem ukoll fuq l-aġġornament tat-tikkettar għal prodotti inklużi magni tat-tnixxif tal-ħwejjeġ, heaters tal-post lokali, kundizzjonaturi tal-arja, apparati tat-tisjir, unitajiet ta' ventilazzjoni, kabinetti ta' refriġerazzjoni professjonali, heaters tal-post u tal-ilma, u boilers tal-fjuwil solidu, u qed tikkunsidra l-introduzzjoni ta' tikketti tal-enerġija ġodda għall-pannelli solari. Sfond It-teknoloġiji tas-sorsi tad-dawl qed ikomplu jevolvu u b'hekk itejbu l-effiċjenza enerġetika. Il-moduli LED, li huma l-aktar teknoloġija tad-tidwil effiċjenti fl-enerġija għal kważi kull applikazzjoni, kellhom adozzjoni rapida fis-suq tal-UE: minn 0 % ta' lampi mibjugħa fl-2008 għal 22 % fl-2015. L-effiċjenza enerġetika medja tal-LEDs żdiedet b'erba' darbiet bejn l-2009 u l-2015, u l-prezzijiet naqsu sinifikament: meta mqabbla mal-2010, fl-2017, lampa LED tipika għall-użu f'unitajiet domestiċi kienet 75 % irħas u lampa LED tipika għall-użu f'uffiċji kienet 60 % irħas. Huwa stmat li madwar 1,500 miljun sors tad-dawl inbiegħu fl-UE fl-2020 — iżda din iċ-ċifra x'aktarx tonqos għal 600m fl-2030 (jiġifieri tnaqqis ta' 60 %), anki jekk l-għadd ta' sorsi tad-dawl użati se jiżdied b'aktar minn 17 %. Dan minħabba l-effiċjenza enerġetika akbar u b'mod partikolari l-ħajja itwal ta' sorsi tad-dawl LED. L-unità domestika medja fl-UE xtrat seba' sorsi ta' dawl fis-sena fl-2010, erba' fis-sena fl-2020 u din iċ-ċifra hija mistennija li tonqos għal inqas minn wieħed fis-sena sal-2030. Il-valutazzjoni tal-impatt tar-regoli l-ġodda li saret mill-Kummissjoni tindika li l-bidliet se jiffrankaw seba' miljun tunnellata ta' ekwivalenti ta' CO2 (mtCO2eq) fis-sena sal-2030, meta mqabbel ma' xenarju ta' żamma tal-istatus quo mingħajr ebda miżuri tal-ekodisinn tal-UE. Dan jista' jingħadd mat-12mtCO2eq li huwa diġà previst bir-regolamenti preċedenti adottati fl-2009 u fl-2012. Il-kategoriji l-ġodda għat-tikketta riklassifikata ġew miftiehma wara proċess ta' konsultazzjoni rigoruż u kompletament trasparenti, bl-involviment mill-qrib tal-partijiet ikkonċernati u tal-Istati Membri fl-istadji kollha, u bi skrutinju mill-Kunsill u mill-Parlament Ewropew — u b'avviż suffiċjenti pprovdut lill-manifatturi bir-regoli l-ġodda miftiehma fl-2019. Kif meħtieġ mir-regolament qafas, gruppi oħra ta' prodotti se jiġu “riklassifikati” fis-snin li ġejjin — inklużi magni tat-tnixxif tal-ħwejjeġ, heaters tal-post lokali, kundizzjonaturi tal-arja, apparati tat-tisjir, unitajiet ta' ventilazzjoni, kabinetti ta' refriġerazzjoni professjonali, heaters tal-post u tal-ilma, u boilers tal-fjuwil solidu. It-tikketta tal-enerġija tal-UE hija karatteristika rikonoxxuta ħafna fuq il-prodotti domestiċi, bħall-bozoz, it-televisions jew il-magni tal-ħasil tal-ħwejjeġ, u għenet lill-konsumaturi jagħmlu għażliet infurmati għal aktar minn 25 sena. Fi stħarriġ mifrux mal-UE kollha (Ewrobarometru) li sar fl-2019, 93 % tal-konsumaturi kkonfermaw li huma għarfu t-tikketta u 79 % kkonfermaw li din kienet influwenzat id-deċiżjoni tagħhom dwar liema prodott jixtru. Flimkien mar-rekwiżiti minimi armonizzati tal-prestazzjoni (“ekodisinn”), ir-regoli tal-UE dwar it-tikkettar tal-enerġija huma stmati li jnaqqsu n-nefqa tal-konsumaturi b'għexieren ta' biljuni ta' euro kull sena, filwaqt li jiġġeneraw bosta benefiċċji oħra għall-ambjent u għall-manifatturi u l-bejjiegħa bl-imnut. Għal aktar informazzjoni It-tikketta tal-enerġija u l-ekodisinn Vidjo animat: “X'inhi l-effiċjenza enerġetika”